Jurij Andropov
Store norske leksikon,Historie,Verdens historie og samtidshistorie,Europa,Russland og Sovjetunionens historie,Sovjetunionens historie
Jurij Andropov var en sovjetisk politiker som var KGB-sjef i 1967–1982 og statsoverhode fra 1983 til han døde i 1984.
Inntil 1953 var Andropov partifunksjonær i Karelen, og i 1953–1957 var han først ambassaderåd og deretter ambassadør i Ungarn. Han var medlem av kommunistpartiets sekretariat i 1962–1967 med ansvar for forbindelsen med andre regjerende kommunistpartier. I 1967–1982 var han sjef for KGB. Andropov var kandidatmedlem i politbyrået i 1967–1973 og fullt medlem fra 1973. Han ble førstesekretær (partisjef) etter Leonid Brezjnevs død i 1982 og var formann i presidiet i Øverste sovjet (statsoverhode) fra 1983.Andropov var syk mesteparten av sin korte tid som leder i Sovjetunionen og viste seg ikke offentlig de siste seks måneder før han døde i februar 1984. Som partisjef iverksatte han en omfattende kampanje mot korrupsjon og for større effektivitet innen produksjonen og offentlig administrasjon.Utenrikspolitisk falt hans tid som leder sammen med Genèveforhandlingene om utplassering av kjernefysiske mellomdistansevåpen i Europa, og Sovjetunionens avbrytelse av forhandlingene i november 1983. Les mer i Store norske leksikon Sovjetunionens historie atomnedrustning